**תנינא: שלשה באין בהיסח הדעת, אלו הן: משיח, מציאה, ועקרב.**

(סנהדרין צ"ז. )

מהרש"א **שלשה באין בהיסח הדעת, משיח מציאה ועקרב. כלל אלו השלשה בענין זה, אם זכה בהיסח הדעת של משיח, יבא לו משיח בהיסח דעת של מציאה ששמחה וטובה יהיה לו, לא זכה, יהיה לו ביאת המשיח כהיסח הדעת דנשיכת עקרב לרעה לו:**

נראה לפרש מאמר זה , ע"פ מה שאנו רואים כבר עכשיו בתהליכי הגאולה

הנה איתא בירושלמי ברכות פרק א הלכה א **דלמא** (מעשה) **רבי חייא רבא ורבי שמעון בן חלפתא הוו מהלכין בהדא בקעת ארבל בקריצתה וראו איילת השחר שבקע אורה.** **אמר רבי חייא רבה לר' שמעון בן חלפתא בי רבי כך היא גאולתן של ישראל בתחילה קימאה קימאה כל מה שהיא הולכת היא רבה והולכת. מאי טעמא וכי אשב בחושך ה' אור לי. כך בתחילה ומרדכי יושב בשער המלך ואחר כך ויקח המן את הלבוש ואת הסוס ואחר כך וישב מרדכי אל שער המלך ואחר כך ומרדכי יצא מלפני המלך בלבוש מלכות ואח"כ ליהודים היתה אורה ושמחה.**

מבואר בירושלמי שהגאולה יש לו תהליך כדוגמא של זמן מעלות השחר עד נץ החמה, ובתוך המהלך הזה יש כל הזמן התקדמות מסויימת (יש לפעמים גם נסיגות, כמו בגאולת מצרים בקושי השיעבוד)

הנה אחד מן ההתקדמות של תהליכי הגאולה הוא גילוי התכלת , ושאלו לחכם אחד שמתעסק עם תכלת , איך אתה מתעסק בתכלת , הרי משיח עדיין לא הגיע

והשיב לו, **המשיח של תכלת כבר הגיע ,**

והכוונה בזה, מכיון שיש תהלכי הגאולה, וזה אפשר לקרות ימות המשיח או עקבתא דמשיחא , וכל הזמן מתחדש אחד מן ההתחדשות של התקדמות של תהליכי גאולה , וכל זה הוא מניצוצות של משיח , וכעת שנתגלה התכלת, זה בחינת משיח של תכלת, וזה כבר הגיע ואין צורך לעכב מצוות תכלת עד שיגיע המשיח הכללי

אולם בחינה זו של משיח של תכלת, יש לו ג"כ מה שאמרו חז"ל משיח מציאה ועקרב, ע"פ ביאור המהרש"א, שיש בני אדם שזכו, אצלם גילוי התכלת הוא בגדר מציאה שזה שמחה וששון ומשתדלים זה בכל הכח ללבוש בגד עם תכלת בשמחה

אולם יש בני אדם שבחינה זו של משיח של תכלת הוא בגדר עקרב, הם צועקים אוי וואי אוי וואי , מה ייצא ח"ו מזה, ייצאו כל מיני קילקולים , צריך להתרחק מזה בכל הכח כמו שמתרחקים מעקרב , או שהורגים את העקרב, מחוייבים למצוא איזה פסול על התכלת, או למצא סברה שזה לא נוהג וצריך דוקא משיח ובית המקדש וחדש אסור מן התורה וכו' וכו' .

פעם חילקתי מאמר על התכלת בהרבה מקומות וכשחילקתי זה בישיבה חשובה, זרקו אותי משם

פעם נתתי מאמר על התכלת לרב גדול, וכשראה המילה "תכלת" בלי לעיין בתוכן, אמר לי **תכלת זה בעיה**, אולם לא פירט מה הבעיה

**ואותו דבר בעינין מלחמת ששת הימים**

יש שמחים שכבשנו יהודה ושומרון ורצועת עזה ובעיקר מקום המקדש שניתן ליישב חלק גדול של ארץ ישראל וכן לקדם עליה להר הבית וזה מציאה גדולה

ויש שמצטערים צער נורא מהתגרות באומות וכן כבוד לרשעים ואילו היה בידם היו מחזירים הכל

**ואותו דבר הוא בעליה להר הבית**

יש יהודים כששומעין שיש אפשרות לעלות להר הבית, זה אצלם כמציאה, למדים הסוגיה עד שיתברר איפה מותר ואיפה אסור וטובלים במקוה כשרה ומסירין נעלי עור , והולכים להתפלל שם וכ"ש כשנתאפשר תפילה בציבור וכ"ש כשהתפילה היא בקול רם וכל שכן כשנתאפשר להשתחוות

אולם יש יהודים שהר הבית בבחינת עקרב ,זה מתחם כרת , וחייבים כרת ומכשילין הרבים וזה התגרות באומות וכל הפיגועים באים בעקבות עליה להר הבית , עכ"פ זה הרבה יתר חמור מעקרב, וצריך לחכות עד שמשיח יגיע

אולם טענה זו לא נכונה, כי בחינת **משיח של הר הבית** כבר הגיע.

למעשה אותו דבר היה כבר בהצהרת בלפור ואח"כ ועידת סן רימו שהובטח לתת ארץ ישראל לעם ישראל , יש ששמחו, ויש שנצטערו,

וכן אח"כ בהקמת המדינה , יש ששמחו ויש שנצטערו

ויותר מוקדם בתולדות עם ישראל , ביציאת מצרים, יש ששמחו שתבוא הגאולה ויש שנצטערו ולא רצו לצאת , (אלו ארבע חלקי חמישה שמתו במכת חושך)

וכן כשהקב"ה אמר להכנס לארץ ישראל , יש ששמחו שנזכה להכנס לארץ ישראל, ויש שנצטערו, (המלחמה כבדה ויש סכנה לכל הציבור )

וכן בימי שיבת ציון אחרי הכרזת כורש , יש ששמחו ועלו ויש שאמרו למה לנו כל הטרחא זו הרי משיח עדיין לא בא ובין כך בסופו של דבר יחרב , (בפסוקים זכריה סוף פרק ו' מבואר שאילו היו חוזרים בתשובה היה כבר נבנה הבית השלישי בלי שיהא חורבן) ולדעת ריש לקיש יומא ט: אילו היו כולם עולים לא נחרב הבית (ע' שפת אמת שם בשם המדרש )

**השאלה היא , מה הסיבה שאצל האחד הוא כמציאה ואצל השני הוא כעקרב**

ונראה לפרש, כי זה תלוי איך אדם מבין את הגאולה

אחד מבין הגאולה, שזה מצד אחד זכות על פטור משיעבוד מלכויות , והרבה הצלחות בענין ארץ ישראל ואפשרות ליישב כל הארץ, וזכות לקיים כל חלקי התורה מה שלא היה באפשרות לקיים , היינו שיש בזה זכות וגם חיוב , וצריך לעמול לדעת כל חלקי התורה ולהכריע ספקות מה שניתן , ולפעמים צריך לסמוך על תלמיד חכם אחר שיותר בקיא בענינים אלו , ואם עושים מלחמות על דרך התורה צריך להשתתף בזה ,

אולם יש אחרים שחושבים שהגאולה הוא רק זכות ולא חיוב ולא התחייבות, הכל יסתדר ע"י משיח, בית המקדש ירד מן השמים, וכל הספקות יפסוק אליהו הנביא או שיהא תחיית המתים של משה רבינו ואהרון הכהן והכל מוכן לסעודת לויתן, ואין עוד צורך במלחמות כי ברוח פיו ימות רשע , ועד אז אנו בתוקף הגלות ,

וכעת מי שהולך על דרך הראשון, כשיבוא משיח הכללי, אף שיהא בין לזכות ובין לחיוב , הוא שמח מאוד, כי הרי זה שמצפה

אולם מי שהולך בדרך השני, שחושב שכל ענין של גאולה זה רק זכות ולא התחייבות , כשיבוא משיח ויראה שכעת יש לצד זכות גם התחייבות גדולה, נחשב אצלו כעקרב , והוא מנסה לפרוש מזה ולהכחיש , כמו שמתרחקים מעקרב

הקב"ה יזכה אותנו שנזכה שיהא משיח אצלינו כמציאה ולא כעקרב

דרשתי חלק מזה זה בהר הבית ב' כסלו תשפ"ה